Sumata deg yimedyaten-agi, tban-d tsugnant n lqerḥ deg usemres n kra tugniwin i d-yettuɣalen yal tikkelt: tella tugna n ufrux yeɣlin di tfexxet. Tafexxet (tacerket) temmal-d di tuget lɣerba d wuguren-is. Tella daɣen tugna n lehlak, yessexdam-itt umedyaz d tugna ɣef lqerḥ-is d liḥala-s di tmurt n lbeṛṛani. Tikkelt d amuḍin, tikkelt yekref, tikkelt yessendaf, imyagen-agi meṛṛa ssenfalayen-d anamek n lqerḥ. Di tugniwin nniḍen, amedyaz yettuɣal d taɣawsa yettjerriben aṭas n liḥalat: tikkelt d anegzum, tikkelt d uzzu, tikkelt d beṭṭu. Lqerḥ n umedyaz di lɣerba yettuɣal-d deg waṭas n waffiren.